b'\n_START_ARTICLE_\nKarel Novak\n_START_SECTION_\nBiografija\n_START_PARAGRAPH_\nNovak se je rodil 30. marca 1949 v Ljubljani. Najprej je igral harmoniko, nato kitaro, bas kitaro pa je pri\xc4\x8del igrati leta 1967 v skupini \xc2\xbbSeptima\xc2\xab. Kasneje je sodeloval s skupino \xc2\xbbUnioni\xc2\xab, s katero je posnel prve lastne skladbe.\n_START_SECTION_\n70. leta\n_START_PARAGRAPH_\nLeta 1970 se je pridru\xc5\xbeil mednarodni skupini \xc2\xbbThe Generals\xc2\xab, ki je takrat koncertirala v \xc5\xa0vici. Njeno zasedbo so poleg njega sestavljali \xc5\xa1e Braco Doblekar (saksofon, tolkala, konge, spremljevalni vokali), Tihomir Pop Asanovi\xc4\x87 (klaviature, orgle) in Massimo Vita (bobni, vokal). Leta 1972 so nastopili na BOOM festivalu v Hali Tivoli. \xc4\x8ceprav so bili ob\xc4\x8dinstvu neznani, so po\xc5\xbeeli splo\xc5\xa1no odobravanje in postali znani po vsej Jugoslaviji. Na odru se je skupini pridru\xc5\xbeil tudi Janez Bon\xc4\x8dina._NEWLINE_Skupina je razpadla \xc5\xa1e istega leta, Ben\xc4\x8d in Novak pa sta ustanovila skupino Srce, kjer sta bila v zasedbi \xc5\xa1e bobnar Pavle Risti\xc4\x87 ter kitarist Zoran Crnkovi\xc4\x8d. Crnkovi\xc4\x8da je kmalu po nastanku skupine zamenjal nekdanji Kameleon, Marjan Malikovi\xc4\x8d, skupini pa se je pridru\xc5\xbeil \xc5\xa1e Braco Doblekar. Skupina je trikrat zapored nastopila na Slovenski popevki: leta 1972 s skladbo \xc2\xbbKakor cvet je tvoj obraz\xc2\xab, leta 1973 s skladbo \xc2\xbbSpomin\xc2\xab, za katero je Ben\xc4\x8d prejel nagrado za najbolj\xc5\xa1ega skladatelja debitanta in leta 1974 s skladbo \xc2\xbbMaj, zlati maj\xc2\xab, za katero je skupina prejela 2. nagrado mednarodne \xc5\xbeirije in srebrni prstan revije Stop. Skupina je leta 1972 izdala edino singl plo\xc5\xa1\xc4\x8do s skladbama \xc2\xbbGvendolina, kdo je bil?\xc2\xab\xc2\xa0in \xc2\xbbZlata obala\xc2\xab. Leta 1974 je Novak od\xc5\xa1el na slu\xc5\xbeenje voja\xc5\xa1kega roka v Ajdov\xc5\xa1\xc4\x8dino, skupina pa je prenehala z igranjem._NEWLINE_Leta 1976 se je Novak pridru\xc5\xbeil skupini September, kjer so poleg njega \xc5\xa1e igrali Ben\xc4\x8d, Braco Doblekar, Tihomir Pop Asanovi\xc4\x87, Ratko Divjak in Petar Ugrin. Skupina je postala ena izmed najbolj\xc5\xa1ih jazz rock zasedb na podro\xc4\x8dju nekdanje Jugoslavije. Skupina je v tej zasedbi posnela singl\xc2\xa0\xc2\xbbLuduj s nama\xc2\xab in studijski album Zadnja avantura ter se je leta 1976 udele\xc5\xbeila BOOM festivala, ki je potekal v Beogradu. Njihov nastop je bil posnet in izdan na kompilacijski plo\xc5\xa1\xc4\x8di festivala BOOM \'76._NEWLINE_Istega leta je Novak podpisal pogodbo z glasbeno zalo\xc5\xbebo Jugoton, pri kateri se je zaposlil kot studijski basist. Tako je med letoma 1976 in 1986 kot studijski basist sodeloval na vseh Splitskih festivalih. Sodeloval ni le leta 1981 zaradi nesporazuma z vodstvom Jugotona._NEWLINE_Med letoma 1976 in 1986 je Novak kot gostujo\xc4\x8di glasbenik zmagal na 49 festivalih kot so Splitski festival, Zagreb fest, Slovenska popevka, Melodije morja in sonca, Va\xc5\xa1 \xc5\xa1lager sezone, Vesela jesen, Beogradsko prole\xc4\x87e, Karneval fest Cavtat in Opatijski festival. Poleg tega je osvojil \xc5\xa1e sedem drugih in osem tretjih mest. Kot studijski glasbenik je Novak posnel ve\xc4\x8d kot 900 albumov. Leta 1977 je Kornelije Kova\xc4\x8d, vodja skupine Korni grupa, Novaka vpra\xc5\xa1al, \xc4\x8de bi snemal drugo plo\xc5\xa1\xc4\x8do Zdravka \xc4\x8coli\xc4\x87a Ako pri\xc4\x91e\xc5\xa1 bli\xc5\xbee, a da nimajo denarja in lahko mu lahko ponudi pol procenta od prodaje plo\xc5\xa1\xc4\x8de. Prva \xc4\x8coli\xc4\x87eva plo\xc5\xa1\xc4\x8da se je prodala v skromnih 50.000 izvodih. \xc4\x8carli je rekel: \xc2\xbb\xc4\x8ce sem \xc5\xbee tukaj, dajmo posneti\xc2\xab\xc2\xa0in je ponudbo sprejel. Po prvih dveh mesecih je bilo prodanih 800.000 plo\xc5\xa1\xc4\x8d. Novak je denar od plo\xc5\xa1\xc4\x8de dobival pet let. S tem denarjem si je nato kupil Chevroleta in si sezidal hi\xc5\xa1o._NEWLINE_Leta 1976 se je pri\xc4\x8delo tudi njegovo sodelovanje s Plesnim orkestrom RTV Ljubljana, ki se je kon\xc4\x8dalo leta 1983. PORL je tega leta snemal novo plo\xc5\xa1\xc4\x8do v M\xc3\xbcnchnu. Snemanje je potekalo od petka do nedelje, sobota pa je bila prosti dan. Novak je soboto izkoristil za koncert s predhodnico skupine Gu-gu v Kranju. Na snemanje je naslednji dan zamudil petnajst minut, zaradi \xc4\x8desar je pri PORL-u padel v nemilost in je tako \xc4\x8dez nekaj mesecev prenehal sodelovati z orkestrom.\n_START_SECTION_\nOd skupine Gu-gu do danes\n_START_PARAGRAPH_\nNovak je svojo kariero nato nadaljeval v skupini Gu-gu, kjer so poleg njega \xc5\xa1e igrali Tomo Jurak (vokal, kitara), Igor Ribi\xc4\x8d (klaviature, vokal), Roman Medve\xc5\xa1ek (kitara) ter Tone Dimnik (bobni), s katerim je Novak sodeloval tudi pri studijski zasedbi \xc2\xbbZeleni val\xc2\xab, kjer sta \xc5\xa1e igrala Grega Forjani\xc4\x8d in Slavko Avsenik mlaj\xc5\xa1i._NEWLINE_Skupina Gu-Gu je posnela tri studijske albume: Ta veseli dan ali Gu-Gu play for you (1985), Mango banana (1986) in Sam po parku (1988) ter malo plo\xc5\xa1\xc4\x8do \xc5\xbdelim si na Jamajko / Aero-bik (1984). Tone Dimnik je leta 1985 skupino zapustil, nadomestil pa ga je Marjan Vidic. Leta 1987 je skupino zapustil Roman Medve\xc5\xa1ek, v skupino pa je nato pri\xc5\xa1el klaviaturist Toma\xc5\xbe \xc5\xbdontar. Leta 1984 je skupina s skladbo \xc2\xbb\xc5\xbdelim si na Jamajko\xc2\xab\xc2\xa0nastopila na Pop delavnici in osvojila 1. nagrado ob\xc4\x8dinstva ter nagrado za najbolj\xc5\xa1i nastop, leta 1986 pa je s skladbo \xc2\xbbMango banana\xc2\xab\xc2\xa0osvojila 1. nagrado ob\xc4\x8dinstva na Melodijah morja in sonca. Skupina je leta 1989 prenehala z delovanjem._NEWLINE_Novak je nato z Ribi\xc4\x8dem, bobnarjem Mirom \xc4\x8cekeli\xc5\xa1em in kitaristom Sa\xc5\xa1om Draga\xc5\xa1em ustanovil skupino \xc2\xbbHot, Hot, Hot\xc2\xab, ki je kasneje postala spremljevalna skupina Damjane Golav\xc5\xa1ek, s katero se je Novak kasneje poro\xc4\x8dil. Skupina je prenehala z delovanjem leta 1992._NEWLINE_Kasneje je sodeloval \xc5\xa1e z jazzovsko skupino Ljubljana Jazz Selection, kjer so bili v zasedbi \xc5\xa1e saksofonist Miroslav Sedak Ben\xc4\x8di\xc4\x87, bobnar Dragan Gaji\xc4\x87, pianist Dejan Pe\xc4\x8denko, tolkalist Nino Mure\xc5\xa1ki\xc4\x87 in kasneje \xc5\xa1e trobenta\xc4\x8d Petar Ugrin. S skupino je posnel dve plo\xc5\xa1\xc4\x8di._NEWLINE_V nadaljevanju je Novak sodeloval predvsem s svojo \xc5\xbeeno Damjano Golav\xc5\xa1ek, ki je izdala \xc5\xa1e dva albuma: Rime (1995) in Nasmeh (1999), kasneje pa sta se oba posvetila mlaj\xc5\xa1emu ob\xc4\x8dinstvu, za katerega sta izdala \xc5\xa1tiri albume._NEWLINE_Leta 2007 je Damjana Golav\xc5\xa1ek zmagala na Slovenski popevki s skladbo \xc2\xbbNaravne sile\xc2\xab, ki jo je napisal \xc4\x8carli, besedilo pa je prispevala Damjana Kenda Hussu.\n_START_SECTION_\nGlasbeni stil in oprema\n_START_PARAGRAPH_\nNovak je bil eden izmed prvih jugoslovanskih basistov, ki so uporabljali tehniko "slapanja", \xc4\x8desar se je nau\xc4\x8dil sam: "Slapanja sem se nau\xc4\x8dil sam. Te\xc5\xbeko je bilo kaj videti. Takrat ni bilo videov, torej bolj ob poslu\xc5\xa1anju in nekaj malega po notah"._NEWLINE_V 70. letih je uporabljal bas kitaro Fender Jazz Bass, v 80. letih pa je pri\xc4\x8del uporabljati bas kitaro Music Man._NEWLINE_Njegov vzornik je Rocco Prestia, ki je igral bas kitaro v funk skupini Tower of Power.'